Numru ta' importaturi tal-ikel qed iwissu li l-prezzijiet tal-ikel fl-2022 jistgħu jiżdiedu minn 30% sa 40%. L-opinjonista Wayne Hewitt qal dan waqt l-aħħar edizzjoni tal-programm Andrew Azzopardi on 103 fuq 103 Malta's Heart , hekk kif wissa li fl-2022, il-faqar se jiżdied. Żvilupp bħal dan, osserva Hewitt, jista' jitfa lil ħafna nies li bħalissa jgħixu minn paga għal paga fil-povertà. Il-fundatur tal-Millennium Chapel, Fr Hilary Tagliaferro u l-attivist ta' Alleanza Kontra l-Faqar, Matthew Borg iddeskrivew l-intopi li qed jaraw fis-soċjetà hekk kif indirizzaw is-suġġett tad-diskussjoni: "il-faqar huwa tort tal-foqra?" Fr Hilary tkellem dwar it-talbiet ta' għajnuna li jsiru ta' kuljum. Il-Millennium Chapel bħalissa tipprovdi għajnuna permezz ta' ikel lil madwar 200 familja li d-dħul annwali tagħhom hu anqas minn €12,000, u tipprovdilhom madwar €40 fi prodotti kull ħmistax. Tipprovdi wkoll ikliet ta' kuljum lil nies fil-bżonn, bl-għajnuna ta' donazzjonijiet. Iżda n-numru ta' nies li jeħtieġu għajnuna bħal din dalwaqt se tiżdied minħabba kwistjoni li għaddejja bħalissa: il-prezzijiet li dejjem qed jogħlew tal-ispejjeż fl-importazzjoni. Rimedju li jista' jsir hu li jonqos il-ħela tal-ikel. Bħalissa, madwar 20% tal-ikel prodott fl-UE jintilef, anke jekk 33 miljun ruħ ma jaffordjawx li jixtru x'jieklu, u l-UE qed tħeġġeġ lill-istati membri biex jiżviluppaw politiki biex inaqqsu din il-ħela. Imma kif jindika Borg, Malta hija l-uniku pajjiż li la implimenta xi politika u lanqas għamel xi pjan, u ftit li xejn wera rieda li jintervjeni. Franza, pereżempju, tirrikjedi lis-supermarkets jagħtu donazzjoni tal-ikel kollu mhux mibjugħ, u jipprojbixxihom milli sempliċement jarmuh. Iżda meta l-Alleanza għamlet lobby favur leġiżlazzjoni bħal din, din ġiet miċħuda peress li dawk li jfasslu l-politika ma xtaqux jindaħlu fl-operat tas-supermarkets. "Ma tistax tiċħad sforzi bħal dawn b'din l-iskuża," jinsisti Borg. Il-faqar tort tal-fqir? It-tlett attivisti kontra l-faqar sostnew li mhux tajjeb li nitfgħu l-faqar fuq id-deċiżjonijiet li jittieħdu mill-foqra meta s-soċjetà u s-sistema ekonomika qed tfallihom. Fr Hilary u Borg argumentaw b'mod simili hekk kif indirizzaw is-suġġett tad-diskussjoni, iżda Hewitt kellu fehma kemxejn differenti, li qal li filwaqt li xi wħud spiċċaw foqra għal raġunijiet li ma setgħux jikkontrollawhom, ħafna kienu n-nies li ħadu deċiżjonijiet żbaljati maż-żmien, sew jekk b'mod konxju jew le. Fr Hilary,, saħaq li hija s-soċjetà li għandha tassumi r-responsabbiltà kollettiva għall-ġlieda kontinwa tal-foqra. "Jien m'iniex ekonomista, iżda hemm problema fis-sistema kapitalista tagħna," qal Fr Hilary. "Xi ħaġa mhix qed taħdem meta s-sinjuri jibqgħu isiru aktar sinjuri filwaqt li d-distakk ma' dawk li qed jitħabtu biex ilaħħqu mal-ħajja jikber." Min-naħa tiegħu, Borg irrikonoxxa li l-kawżi tal-faqar huma varji – u li xi wħud jistgħu saħansitra ikunu foqra minħabba fihom infushom – u enfasizza li kwalunkwe ġeneralizzazzjonijiet jagħmlu ħsara biss lil dawk li huma vulnerabbli fis-soċjetà. Borg wissa wkoll biex ma niġġudikawx fuq kull għażla li jagħmlu nies fil-faqar quddiem il-pressjonijiet kollha li jiffaċċjaw. "Huwa forsi faċli li tiġġudika nies li jonfqu parti mid-dħul żgħir tagħhom fuq l-alkoħol jew id-drogi rikreattivi: iżda huwa faċli wkoll li tinjora l-pressjonijiet li jiffaċċjaw," żied jgħid. Il-politika ekonomika m'għandhiex tinjora l-ġustizzja soċjali Fuq telefonata waqt l-istess programm, l-ekonomiku Lawrence Zammit saħaq li ma kien hemm l-ebda inkongruwità bejn soċjetà li qed issir aktar sinjura u l-preżenza kontinwa tal-faqar. "Sfortunatament, ħafna drabi jiġri li aktar ma soċjetà tkun sinjura, ikun hemm anqas ġustizzja soċjali," sostna Zammit. Zammit qal li politika ekonomika li tħares biss lejn in-numri ħafna drabi trawwem konċentrazzjoni tal-ġid u inugwaljanza – u enfasizza li dan hu falliment ċar tal-politika. "Il-ġustizzja soċjali għandha tkun punt kardinali ta' kull politika ekonomika, mhux għażla jew xi ħaġa żejda. Huwa importanti – importanti daqs il-ħolqien tal-impjiegi u l-għajnuna biex tikber l-ekonomija," spjega Zammit.